*****

ΚΑΝΟΝΙΣΜΟΣ (ΕΟΚ) αριθ. 2262/87 ΤΗΣ ΕΠΙΤΡΟΠΗΣ

της 29ης Ιουλίου 1987

για τον καθορισμό των λεπτομερειών εξαγωγής, για κοινωνικούς σκοπούς, βουτύρου παρέμβασης προς τις αναπτυσσόμενες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 6 παράγραφος 7,

τον κανονισμό (ΕΟΚ) αριθ. 1678/85 του Συμβουλίου της 11ης Ιουνίου 1985 σχετικά με τις ισοτιμίες που πρέπει να εφαρμοστούν στο γεωργικό τομέα (3), όπως τροποποιήθηκε τελευταία από τον κανονισμό (ΕΟΚ) αριθ. 1890/87 (4), και ιδίως το άρθρο 4,

Εκτιμώντας:

ότι ο κανονισμός (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος (5), όπως τροποποιήθηκε τελευταία από τον κανονισμό (ΕΟΚ) αριθ. 1897/87 (6), ορίζει στο άρθρο 6 ότι είναι δυνατό να θεσπιστούν ειδικοί όροι κατά τη θέση προς πώληση του βουτύρου με σκοπό την εξαγωγή, έτσι ώστε να ληφθούν υπόψη οι ειδικές απαιτήσεις των εν λόγω πωλήσεων και να εξασφαλιστεί ότι το προϊόν δεν θα παρεκκλίνει από τον προορισμό του·

ότι ορισμένες αναπτυσσόμενες χώρες ζήτησαν να επωφεληθούν κατ' εξαίρεση από περιορισμένες ποσότητες βουτύρου μιας ορισμένης ηλικίας, που προέρχονται από δημόσιο απόθεμα, με προορισμό κοινωνικές χρησιμοποιήσεις· ότι η διεθνής διευθέτηση σχετικά με τον τομέα του γάλακτος αναφέρει ότι αυτοί οι τύποι σαναλλαγών πραγματοποιούνται σύμφωνα με τις «αρχές του FAO σε θέματα διαθέσεως των πλεονασμάτων και των συμβουλευτικών υποχρεώσεων»·ότι θα πρέπει να καθοριστούν οι ειδικές συνθήκες που επιτρέπουν να καταστούν διαθέσιμες αυτές οι ποσότητες βουτύρου στις εν λόγω χώρες·

ότι, δεδομένου του σκοπού για τον οποίο προορίζεται, είναι σκόπιμο να διατεθεί το βούτυρο από δημόσια αποθέματα σε μειωμένη τιμή·

ότι οι εμπορευόμενοι μπορούν να αγοράζουν το εν λόγω βούτυρο σε ολόκληρη την Κοινότητα· ότι, κατά συνέπεια, είναι σκόπιμο να προσαρμοσθούν τα νομισματικά εξισωτικά ποσά ανάλογα με την τιμή πώλησης του βουτύρου παρέμβασης·

ότι, προκειμένου να εξασφαλισθεί ότι το βούτυρο δεν θα παρεκκλίνει από τον προορισμό του, πρέπει να εφαρμόζεται ένα σύστημα ελέγχου ήδη από την έξοδο του βουτύρου από τα αποθέματα και μέχρι την άφιξή του στην ενδιαφερόμενη τρίτη χώρα·

ότι, για λόγους σαφήνειας, είναι απαραίτητο να υπενθυμιστεί ότι ισχύουν οι διατάξεις ως προς τον έλεγχο που προβλέπονται στον κανονισμό (ΕΟΚ) αριθ. 1687/76 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 2230/87 (8)· ότι, εξάλλου, είναι απαραίτητο να προβλεφθούν συμπληρωματικοί όροι, δεδομένου του ειδικού χαρακτήρα της εν λόγω ενέργειας·

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που καθορίστηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σύμφωνα με τους όρους που προβλέπονται στον παρόντα κανονισμό, διατίθεται βούτυρο το οποίο έχει αγοραστεί σύμφωνα με το άρθρο 6 παράγραφος 1 του κανονισμού (ΕΟΚ) αριθ. 804/68, ηλικίας:

- τουλάχιστον 18 μηνών, αν πρόκειται για βούτυρο περιεκτικότητας, κατά βάρος, σε λιπαρές ουσίες ίσης ή ανώτερης από 80 % και κατώτερης από 82 %,

- τουλάχιστον 24 μηνών, αν πρόκειται για βούτυρο περιεκτικότητας, κατά βάρος, σε λιπαρές ουσίες ίσης ή ανώτερης από 82 % και κατώτερης από 85 %,

την ημέρα εξόδου από το απόθεμα.

2. Στο παράρτημα αναφέρονται οι ποσότητες βουτύρου που διατίθενται δυνάμει του παρόντος κανονισμού, οι χώρες προορισμού προς τις οποίες πρέπει να εξαχθούν οι εν λόγω ποσότητες καθώς και οι προθεσμίες για την παράδοση.

Άρθρο 2

1. Το βούτυρο διατίθεται στην τιμή εκχωρήσεως 9 ECU ανά 100 χιλιόγραμμα καθαρού βάρους στη θύρα της αποθήκης με ψυκτικές εγκαταστάσεις.

2. Οι οργανισμοί παρέμβασης των κρατών μελών οι οποίοι διαθέτουν το βούτυρο το οποίο αναφέρεται στο άρθρο 1 ενημερώνουν και θέτουν στη διάθεση των ενδιαφερομένων, μετά από αίτησή τους, τον κατάλογο των αποθηκών με ψυκτικές εγκαταστάσεις στις οποίες είναι αποθηκευμένο το βούτυρο, καθώς και τις αντίστοιχες ποσότητες.

3. Ο οργανισμός παράμβασης λαμβάνει τα κατάλληλα μέτρα ώστε οι ενδιαφερόμενοι να μπορούν να εξετάζουν, με δικά τους έξοδα και πριν από την παραλαβή, δείγματα του βουτύρου που διατίθεται.

Άρθρο 3

1. Οι ενδιαφερόμενοι υποβάλουν το αργότερο πέντε εργάσιμες ημέρες πριν από τη σύναψη της σύμβασης θέσης σε διαθεσιμότητα, αίτηση για την κράτηση του βουτύρου στον οργανισμό παρέμβασης στο ή στα κράτη μέλη που διαθέτουν το βούτυρο, αναφέροντας:

α) το ονοματεπώνυμο και τη διεύθυνσή τους·

β) τη συνολική αιτούμενη ποσότητα·

γ) τον προβλεπόμενο προορισμό του βουτύρου·

δ) τις αποθήκες με ψυκτικές εγκαταστάσεις στις οποίες βρίσκεται το βούτυρο·

ε) τις ζητούμενες ποσότητες στα άλλα κράτη μέλη.

2. Η αίτηση κράτησης γίνεται αποδεκτή μόνον αν:

α) αφορά ελάχιστη ποσότητα 1 000 τόνων, λαμβανομένων υπόψη των ζητούμενων ποσοτήτων στα άλλα κράτη μέλη·

β) προσκομίζεται απόδειξη ότι ο ενδιαφερόμενος έχει συστήσει την εγγύηση που αναφέρεται στο άρθρο 4·

γ) προσκομίζεται η απόδειξη ότι ο ενδιαφερόμενος ορίσθηκε ως ενδιάμεσος από την κυβέρνηση της χώρας προορισμού.

Άρθρο 4

1. Στα πλαίσια του παρόντος κανονισμού, η διατήρηση της αιτήσεως κρατήσεως, η σύσταση της εγγυήσεως που αναφέρεται στο άρθρο 6 παράγραφος 2 και η πληρωμή της τιμής που αναφέρεται στο άρθρο 2 παράγραφος 1 συνιστούν τις πρωτογενείς απαιτήσεις των οποίων η εκτέλεση εξασφαλίζεται από τη σύσταση εγγυήσεως από 10 ECU ανά τόνο. Η εγγύηση παρακρατείται ανάλογα με τις ποσότητες για τις οποίες δεν τηρούνται οι υποχρεώσεις που απαριθμούνται ανωτέρω.

2. Η εγγύηση συνιστάται στο κράτος μέλος όπου κατατίθεται η αίτηση. Η μετατροπή σε εθνικό νόμισμα του ποσού της εγγυήσεως πραγματοποιείται με τη βοήθεια της αντιπροσωπευτικής ισοτιμίας που ισχύει την ημέρα καταθέσεως της αιτήσεως.

Άρθρο 5

1 Τα κράτη μέλη ανακοινώνουν στην Επιτροπή, το ταχύτερο δυνατό, τις ποσότητες βουτύρου που έχουν αποτελέσει αντικείμενο αίτησης κράτησης δυνάμει του παρόντος κανονισμού, αναφέροντας τη χώρα προορισμού.

2. Η Επιτροπή έχει τη δυνατότητα να αρνηθεί τη σύναψη σύμβασης θέσης σε διαθεσιμότητα, σε περίπτωση που η συνολική αιτούμενη ποσότητα για μια χώρα προορισμού υπερβαίνει την ποσότητα που αναφέρεται στο παρράρτημα. Ενημερώνει σχετικά το ή τα ενδιαφερόμενα κράτη μέλη.

Άρθρο 6

1. Δεν χορηγούνται επιστροφές κατά την εξαγωγή του βουτύρου που διατίθεται δυνάμει του παρόντος κανονισμού. Τα νομισματικά εξισωτικά ποσά που εφαρμόζονται στο προϊόν το οποίο αναφέρεται στον παρόντα κανονισμό, είναι εκείνα που καθορίζονται βάσει του κανονισμού (ΕΟΚ) αριθ. 1677/85 του Συμβουλίου (1), πολλαπλασιασμένα επί έναν συντελεστή 0,0287.

2. Ο ενδιαφερόμενος, πριν από την παραλαβή του βουτύρου, συστήνει, σύμφωνα με το άρθρο 13 παράγραφος 1 του κανονισμού (ΕΟΚ) αριθ. 1687/76, στον οργανισμό παρέμβασης, για κάθε ποσότητα που παρααλαμβάνει, εγγύηση η οποία έχει σαν στόχο να εξασφαλίσει την τήρηση των πρωτογενών απαιτήσεων όσον αφορά την παραλαβή του βουτύρου εντός προθεσμίας δύο μηνών από την ημερομηνία σύναψης της σύμβασης θέσης σε διαθεσιμότητα και την άφιξη του βουτύρου στη χώρα προορισμού.

Το ποσό της εγγύησης ανέρχεται σε 315 ECU ανά 100 χιλιόγραμμα.

3. Ο ενδιαφερόμενος καταβάλλει στον οργανισμό παρέμβασης, πριν από την παραλαβή του βουτύρου, για κάθε ποσότητα που πρόκειται να αποσύρει, την τιμή που αναφέρεται στο άρθρο 2 παράγραφος 1. Αν η καταβολή της τιμής δεν πραγματοποιηθεί εντός της προθεσμίας που αναφέρεται στην παράγραφο 2, η πώληση ακυρώνεται για τις αντίστοιχες ποσότητες με την επιφύλαξη της κατάπτωσης της εγγύησης που αναφέρεται στο άρθρο 4.

4. Η μετατροπή σε εθνικό νόμισμα της τιμής που πρέπει να καταβληθεί και του ποσού της εγγύησης πραγματοποιείται με τη βοήθεια της αντιπροσωπευτικής τιμής που ισχύει την ημέρα της σύναψης της σύμβασης θέσης σε διαθεσιμότητα του βουτύρου.

5. Η εγγύηση που αναφέρεται στο άρθρο 4 αποδεσμεύεται αμέσως για τις ποσότητες για τις οποίες η εγγύηση που αναφέρεται στο άρθρο 6 παράγραφος 2 έχει συσταθεί και έχει πραγματοποιηθεί η πληρωμή της τιμής εντός της προθεσμίας που προβλέπεται ή για τις ποσότητες για τις οποίες υπήρξε άρνηση συνάψεως συμβάσεως σύμφωνα με το άρθρο 5 παράγραφος 2.

6. Ο οργανισμός παρέμβασης χορηγεί απόδειξη παραλαβής στην οποία αναφέρονται:

- η ποσότητα του βουτύρου για την οποία έχει συσταθεί η εγγύηση,

- η αποθήκη με ψυκτικές εγκαταστάσεις στην οποία είναι αποθηκευμένο το βούτυρο.

Άρθρο 7

1. Το βούτυρο που προορίζεται για την εξαγωγή παραδίδεται στον οργανισμό παρέμβασης σε συσκευασίες οι οποίες φέρουν με ευκρινείς και ευανάγνωστους χαρακτήρες, τουλάχιστον μία από τις ακόλουθες ενδείξεις:

- Mantequilla destinada a la exportacion con arreglo al Reglamento (CEE) no 2262/87

- Smoer bestemt til udfoersel i henhold til forordning (EOEF) nr. 2262/87

- Butter zur Ausfuhr - Verordnung (EWG) Nr. 2262/87

- Βούτυρο που προορίζεται για εξαγωγή στα πλαίσια του κανονισμού (ΕΟΚ) αριθ. 2262/87

- Butter for export pursuant to Regulation (EEC) No 2262/87

- Beurre destine a etre exporte au titre du reglement (CEE) no 2262/87

- Burro destinato ad essere esportato nel quadro del regolamento (CEE) n. 2262/87

- Boter voor uitvoer in het kader van Verordening (EEG) nr. 2262/87

- Menteiga destinada a exportacao em conformidade com o Regulamento (CEE) no 2262/87

2. Το βούτυρο που αναφέρεται στην παράγραφο 1 μπορεί να εξαχθεί μόνο στην αρχική του συσκευασία.

3. Η αποδοχή εκ μέρους των τελωνειακών αρχών της δήλωσης εξαγωγής του βουτύρου που αναφέρεται στο παρόν άρθρο πρέπει να πραγματοποιηθεί στο κράτος μέλος στο οποίο το βούτυρο εξήλθε από το απόθεμα.

Άρθρο 8

Η αίτηση και το πιστοποιητικό εξαγωγής φέρουν στο χώρο Γ 2 την ένδειξη «εξαγωγή για κοινωνικούς σκοπούς στα πλαίσια του κανονισμού (ΕΟΚ) αριθ. 2262/87».

Άρθρο 9

Η παράδοση στη χώρα προορισμού πρέπει να πραγματοποιηθεί εντός της προθεσμίας που αναφέρεται στο παράρτημα.

Άρθρο 10

Κατά την αποδοχή εκ μέρους των τελωνειακών αρχών της δήλωσης εξαγωγής που πραγματοποιείται στα πλαίσια του παρόντος κανονισμού, απαιτείται το πιστοποιητικό εξαγωγής που αναφέρεται στο άρθρο 8.

Άρθρο 11

1. Εκτός από περίπτωση ανωτέρας βίας, η εγγύηση που αναφέρεται στο άρθρο 6 παράγραφος 2 καταπίπτει ανάλογα με τις ποσότητες για τις οποίες δεν έχει προσκομιστεί η απόδειξη η οποία αναφέρεται στο άρθο 13 παράγραφος 4 του κανονισμού (ΕΟΚ) αριθ. 1687/76, εντός προθεσμίας 12 μηνών η οποία υπολογίζεται από την ημερομηνία αποδοχής της δήλωσης εξαγωγής. Εντούτοις αν προσκομισθεί η απόδειξη εντός 18 μηνών μετά τη λήξη της προαναφερόμενησ προθεσμίας, το ποσό της εγγύησης επιστρέφεται κατά 85 %.

Επιπλέον η αποδέσμευση της εγγυήσεως που αναφέρεται στο άρθρο 6 παράγραφος 2 υπόκειται στην υποβολή βεβαιώσεων που εκδίδονται από τις αρμόδιες αρχές της χώρας προορισμού που αναφέρονται στο παράρτημα που βεβαιώνει, αφενός μεν, ότι τηρήθηκαν οι τελωνειακές διατυπώσεις εισαγωγής του βουτύρου και, αφετέρου, εγγυώνται τον κοινωνικό προορισμό του βουτύρου στη χώρα αυτή.

2. Οι διατάξεις του κανονισμού (ΕΟΚ) αριθ. 1687/76 εφαρμόζονται από την ημέρα παραλαβής, εκτός αν υπάρχει αντίθετη διάταξη στον παρόντα κανονισμό.

Οι ειδικές ενδείξεις που πρέπει να αναγράφονται στους χώρους 104 και 106 του αντίτυπου ελέγχου είναι εκείνες που αναφέρονται στο παράρτημα Ι σημείο 35 του κανονισμού (ΕΟΚ) αριθ. 1687/76.

Άρθρο 12

Στο μέρος Ι του παραρτήματος του κανονισμού (ΕΟΚ) αριθ. 1687/76, «Προϊόντα που προορίζονται να εξαχθούν ως έχουν», προστίθεται το ακόλουθο σημείο 35 καθώς και η σχετική υποσημείωση:

«35. Κανονισμός (ΕΟΚ) αριθ. 2262/87 της Επιτροπής της 29ης Ιουλίου 1987 για τον καθορισμό των λεπτομερειών εξαγωγής, για κοινωνικούς σκοπούς, βουτύρου παρέμβασης προς τις αναπτυσσόμενες χώρες (35).

(35) ΕΕ αριθ. L 208 της 30. 7. 1987, σ. 18.»

Άρθρο 13

Η χρηματοδότηση των δαπανών που απορρέουν από τον παρόντα κανονισμό πραγματοποιείται σύμφωνα με διατάξεις που αναφέρονται στο άρθρο 4 παράγραφος 1 δεύτερο, τρίτο και τέταρτο εδάφιο του κανονισμού (ΕΟΚ) αριθ. 1883/78 του Συμβουλίου (1).

Άρθρο 14

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων,

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουλίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 78 της 20. 3. 1987, σ. 1.

(3) ΕΕ αριθ. L 164 της 24. 6. 1985, σ. 11.

(4) ΕΕ αριθ. L 182 της 3. 7. 1987, σ. 4.

(5) ΕΕ αριθ. L 169 της 18. 7. 1968, σ. 1.

(6) ΕΕ αριθ. L 182 της 3. 7. 1987, σ. 35.

(7) ΕΕ αριθ. L 190 της 14. 7. 1976, σ. 1.

(8) ΕΕ αριθ. L 206 της 28. 7. 1987, σ. 9.

(1) ΕΕ αριθ. L 164 της 24. 6. 1985, σ. 6.

(1) ΕΕ αριθ. L 216 της 5. 8. 1978, σ. 1.

ΠΑΡΑΡΤΗΜΑ

Ι. Χώρα προορισμού, ποσότητα σε καθαρό βάρος καθώς και ημερομηνία λήξης της προθεσμίας παράδοσης:

Αλγερία: 6 000 μετρικοί τόνοι, πριν από την 1η Οκτωβρίου 1987,

Αίγυπτος: 6 000 μετρικοί τόνοι, πριν από την 1η Οκτωβρίου 1987.

ΙΙ. Αρμόδιες αρχές που αναφέρονται στο άρθρο 11 παράγραφος 1 δεύτερο εδάφιο:

- για την Αλγερία, αφενός μεν, η Direction Generale des Douanes και, αφετέρου, η Enapal,

- για την Αίγυπτο, αφενός μεν, η Direction Generale des Douanes και, αφετέρου, η Estram.